Title: PEFC-vaatimukset työn toteuttajalle
Course: Harvesterin kustannustehokkaat tekniikat ja työmallit, 5 osp / Julkinen materiaali > Section: Metsäkoneenkuljettaja tuntee työssään voimassa olevan metsälain, sertifikaattien tuomat määräykset sekä metsänhoidon suositukset

Lähde: KESTÄVÄN METSÄTALOUDEN YHDISTYS RY

Työlajikohtaiset PEFC-vaatimukset

Mitä työlajikohtainen lista PEFC-vaatimuksista sisältää?

Dokumenttiin on koottu uudistushakkuun puunkorjuutyötä koskevat PEFC FI 1002:2022 Metsien kestävän hoidon ja käytön standardin vaatimukset.

Työnantajaa koskeviin velvoitteisiin voi tutustua PEFC-vaatimukset työnantajalle-dokumentista. Yrittäjyyttä ja urakkasopimusten solmimista koskeviin vaatimuksiin voi tutustua PEFC-vaatimukset yrittäjälle -dokumentista.

Dokumenttiin on kirjattu työn toteutusta koskevat vaatimukset tiivistetysti. Toiminnassa noudatetaan voimassa olevaa lainsäädäntöä, joka metsätaloudessa tarkoittaa erityisesti metsä-, ympäristö-, vesi-, luonnonsuojelu- ja työlainsäädäntöä.

 Lainsäädännön noudattaminen on kirjattu PEFC-standardin vaatimukseen 6.3 Lakisääteisiä vaatimuksia noudatetaan. Lainsäädännön noudattaminen on kaiken toiminnan perusta, eikä sitä ole kirjattu erillisenä vaatimuksena työlajikohtaiseen listaukseen. Dokumenttiin on sisällytetty linkkeinä myös muuta vaatimusten huomioimista tukevaa ohjeistusta.

KESTÄVÄN METSÄTALOUDEN YHDISTYS RY

Puunkorjuu

8.5 Puuston terveydestä huolehditaan:
- Kuusenjuurikäävän ja männynjuurikäävän leviämistä puunkorjuussa pitää estää lain mukaisesti.
- Juurikäävän torjunnassa tulee käyttää käyttäjille ja ympäristölle turvallisia menetelmiä, eli ureaa tai harmaaorvakkaa.
- Hakkuuvaurioita pitää välttää. Vaurioituneiden puiden keskimääräinen osuus saa olla enintään viisi prosenttia kasvamaan jätetyistä kasvatuskelpoisista puista.
- Ajourapainaumia pitää välttää. Kivennäismaiden kasvatushakkuissa metsäkoneiden aiheuttamien ajourapainumien keskimääräinen osuus saa olla enintään viisi prosenttia ajourien pituudesta.

8.8 Metsiä ei roskata metsätalouden toimenpiteissä:
- Metsään ei saa jättää muovi- tai metallijätettä, eikä vaarallista jätettä.

8.9 Kasvinsuojeluaineita käytetään vastuullisesti:
- Kantokäsittelyaineita tai muita kasvinsuojeluaineita ei saa käyttää kohdan 8.11 mukaisissa arvokkaissa elinympäristöissä. Kasvinsuojeluaineiden suositeltava käyttäminen pitää olla kirjattuna työohjeisiin ja niiden käyttö on dokumentoitava

Puunkorjuu

8.10 Suojelualueiden suojeluarvot turvataan:

- Työn toteuttajalla pitää olla käytettävissään suojelualueiden ja Natura 2000 -verkostoon kuuluvien alueiden sijaintitiedot.

8.11 Arvokkaiden elinympäristöjen ominaispiirteet säilytetään:
- Luonnonsuojelulain mukaisia luontotyyppejä ei saa muuttaa niin, että niiden ominaispiirteiden säilyminen kyseisellä kohteella vaarantuu.
- Metsälain mukaisten erityisen tärkeiden elinympäristöjen hoito- ja käyttötoimenpiteet tulee tehdä elinympäristöjen ominaispiirteet säilyttävällä tai vahvistavalla tavalla.
- Vesilain mukaisten luonnontilaisten vesiluontotyyppien luonnontilan vaarantaminen on kielletty. Vesilaki turvaa uoman säilymisen, eli uomaa ei saa muuttaa tai vaurioittaa.
- Toimenpiteissä on säilytettävä seuraavien luonnonsuojelullisesti arvokkaiden elinympäristöjen biologista monimuotoisuutta luonnehtivat ominaispiirteet:

1. supat ja luontaisesti puuttomat tai vähäpuustoiset paahderinteet
2. ojittamattomat korvet
3. ojittamattomat lettorämeet ja ruohoiset sararämeet
4. lehtipuuvaltaiset lehdot
5. puustoltaan vanhat metsät
6. luonnontilaiset tulvametsät ja metsäluhdat

Monivalintatehtävä

Mikä on lain mukaan estettävä puunkorjuussa?

- Kuusenjuurikäävän ja männynjuurikäävän leviäminen
- Muovijätteen jättäminen metsään
- Kasvinsuojeluaineiden käyttö arvokkaissa elinympäristöissä
- Metallijätteen polttaminen

Monivalintatehtävä

Mitä ei saa jättää metsään metsätalouden toimenpiteissä?

- Muovi- tai metallijätettä ja vaarallista jätettä
- Lehdet ja oksat
- Luonnonmukaisia lannoitteita
- Kasvinsuojeluaineita

Monivalintatehtävä

Mitä aineita suositellaan käytettäväksi juurikäävän torjunnassa turvallisina menetelminä?

- Urea tai harmaaorvakka
- Raskasmetallit
- Kantokäsittelyaineet
- Synteettiset torjunta-aineet

Monivalintatehtävä

Mitkä seuraavista ovat luonnonsuojelullisesti arvokkaita elinympäristöjä, joiden biologista monimuotoisuutta luonnehtivat ominaispiirteet tulee säilyttää?

- Supat ja luontaisesti puuttomat tai vähäpuustoiset paahderinteet, ojittamattomat lettorämeet ja ruohoiset sararämeet
- Ojitetut suot
- Laajat kivikkoalueet
- Ojitetut lettorämeet

Puunkorjuu

8.12 Uhanalaisten lajien tunnetut elinpaikat turvataan:

- Työn toteuttajalla pitää olla työmaalla sijaitsevien uhanalaisten lajien tunnetut esiintymispaikat tiedossaan ja puunkorjuussa on noudatettava annettua työmaarajausta sekä muuta työn suunnittelijalta saatua uhanalaisen lajin huomiointiin liittyvää ohjeistusta.

8.14 Metsätalouden toimenpiteissä jätetään eläviä säästöpuita, kuollutta puuta sekä säästetään sekapuustoa ja tiheikköjä:
- Uudistushakkuussa on jätettävä pysyvästi keskimäärin vähintään 10 elävää puuta hehtaarille.

1. Elävän säästöpuun on kuuluttava standardissa listattuihin säästöpuihin tai oltava vähintään 15 cm rinnankorkeusläpimitaltaan.

- Uudistushakkuussa on jätettävä pysyvästi keskimäärin vähintään 10 kuollutta puuta hehtaarille.

1. Kuolleen puun rinnankorkeusläpimitan tulee olla vähintään 20 cm.
2. Jos kuolleita puita ei ole tarpeeksi (tai ollenkaan), pitää tehdä 2 - 5 tekopökkelöä hehtaaria kohden (tekopökkelön pituus 2 - 5 m ja rinnankorkeusläpimitta vähintään 15 cm).

- Tuore metsätuhon seurauksena syntynyt vahingoittunut puu voidaan laskea mukaan siten, että vahingoittuneiden, elävien ja kuolleiden säästettävien puiden kokonaismäärä on yhteensä vähintään 20 kpl/ha.
- Tiheikköjä on säästettävä metsätalouden toimenpiteissä, mikäli niitä on kohteella luonnostaan.
- Järeitä säästöpuita ei saa jättää muinaismuistojen päälle pystyyn.
- Säästöpuita ei saa jättää tärkeiden rakenteiden (esim. sähkölinjat ja tiet) välittömään läheisyyteen.
- Säästöpuut tulisi mahdollisuuksien mukaan jättää ryhmiin, tai keskittää leimikolla sijaitsevan suon/vesistön suojakaistalle, tai leimikolla sijaitsevan arvokkaan elinympäristön yhteyteen.

Puunkorjuu

8.16 Suoluonnon monimuotoisuutta ja ekosysteemipalveluita ylläpidetään:

- Avosoiden sekä ennallistumaan jätettävien soiden reunaan pitää jättää selkeästi muusta maastosta erottuvilla vaihettumisvyöhykkeillä vähintään 10 metriä leveä suojakaista.

1. Suojakaistalla vain poimintahakkuut ovat sallittuja.
2. Suojakaistojen pensaskerros säästetään.

- Työn toteuttajalla pitää olla suometsien hoitoon soveltuva ohjeistus tarkoituksenmukaisista hakkuumenetelmistä. Ohjeistuksen pitää perustua ajantasaiseen tietoon ja sen laadinnassa pitää ottaa huomioon soiden käsittelyn ilmastovaikutukset. Sopivana ohjeistuksena voidaan pitää esimerkiksi Metsänhoidon suosituksia.

Puunkorjuu

8.17 Vesistöjen ja pienvesien läheisyydessä toimittaessa huolehditaan vesiensuojelusta ja luonnonhoidosta:

Vesistöön rajautuvissa hakkuissa jätetään suojakaista seuraavasti:

- Vesistöt ja lähteet:

1. Suojakaistan leveyden pitää olla keskimäärin vähintään 10 m ja kaikkialla vähintään 5m.
2. Suojakaistalla saa tehdä vain poimintahakkuita, joissa säilytetään monipuolisesti erikokoista puustoa lehtipuustoa suosien.

- Uomaltaan alle 2 m leveät ojamaiset, suoristetut ja peratut purot:

1. Suojakaistan leveyden pitää olla vähintään 5 m.
2. Suojakaistan runkopuut saa poistaa.

- Uomaltaan alle 2 m leveät ojamaiset, suoristetut ja peratut purot silloin, kun uomassa on luontainen lohikalakanta (kohteiden tunnistamiseen voidaan käyttää lohikalakanta-aineistoa):

1. Suojakaistan leveyden pitää olla keskimäärin vähintään 10 m ja kaikkialla vähintään 5m.
2. Suojakaistalla saa tehdä vain poimintahakkuita, joissa säilytetään monipuolisesti erikokoista puustoa lehtipuustoa suosien.

Yhteistä kaikille vesistöjen suojakaistoille:

- Suojakaistojen pensaskerros säästetään.
- Suojakaistoilla ei saa käyttää kemiallisia kantokäsittelyaineita.
- Latvusmassan jättämistä suojakaistoille on vältettävä.
- Uomaan luontaisesti kaatuneita runkoja ei saa poistaa (rungon voi poistaa, jos siitä on haittaa virkistyskäytölle tai se aiheuttaa tulvariskin).
- Uoman rakenne ei saa merkittävästi vaurioitua ylityksissä.
- Uoman suuntaan ei saa muodostua vettä johtavia ajouria.

Puunkorjuu

8.18 Pohjavesien laatu turvataan metsätalouden toimenpiteissä:

- Työn toteuttajalla pitää olla käytössään tai saatavilla luokiteltujen pohjavesialueiden sijaintitiedot.
- Kantojenkäsittelyssä pohjavesialueella on noudatettava Turvallisuus- ja kemikaaliviraston kasvinsuojelurekisterissä antamia ohjeita ja rajoituksia.

8.19 Jokamiehenoikeudet turvataan ja ulkoilureittien kulkukelpoisuus varmistetaan:
- Merkityille ulkoilureiteille ei saa jättää hakkuutähteitä.
- Ulkoilureitistön kiinteitä rakenteita ei saa vaurioittaa hakkuissa.

8.20 Kiinteät muinaisjäännökset säilytetään:
- Muinaismuistolain mukaisten kiinteiden muinaisjäännösten kaivaminen, peittäminen, muuttaminen, vahingoittaminen, poistaminen ja muu niihin kajoaminen on kielletty.
- Työn toteuttajalla pitää olla käytössään tieto leimikolla sijaitsevista tunnetuista muinaismuistoista. Tietoa kiinteiden muinaisjäännösten sijainnista löytyy Museoviraston ylläpitämästä Kulttuuriympäristön palveluikkuna -verkkopalvelusta.

Monivalintatehtävä

Mitä työn toteuttajan pitää tietää uhanalaisten lajien suhteen työmaalla?

- Uhanalaisten lajien tunnetut esiintymispaikat
- Kaikki alueella elävät eläinlajit
- Alueen puulajit
- Työmaan tarkka pinta-ala

Monivalintatehtävä

Kuinka monta elävää puuta on jätettävä pysyvästi hehtaaria kohden uudistushakkuussa?

- Vähintään 10 puuta
- Vähintään 5 puuta
- Vähintään 15 puuta
- Vähintään 20 puuta

Monivalintatehtävä

Mitä tehdään, jos kuolleita puita ei ole tarpeeksi uudistushakkuualueella?

- Tehdään 2 - 5 tekopökkelöä hehtaaria kohden
- Jätetään lisää eläviä puita
- Hakataan lisää puita
- Jätetään alue kokonaan hakkaamatta

Monivalintatehtävä

Kuinka leveä suojakaista tulee jättää avosoiden ja ennallistumaan jätettävien soiden reunaan?

- Vähintään 10 metriä
- Vähintään 5 metriä
- Vähintään 15 metriä
- Vähintään 20 metriä

Monivalintatehtävä

Mitkä hakkuumenetelmät ovat sallittuja suojakaistalla?

- Vain poimintahakkuut
- Vain uudistushakkuut
- Sekä poimintahakkuut että uudistushakkuut
- Ei mitkään hakkuumenetelmät

Monivalintatehtävä

Mitä toimenpiteitä ei saa tehdä vesistöjen suojakaistoilla?

- Kaikki edellä mainitut
- Jättää latvusmassaa
- Käyttää kemiallisia kantokäsittelyaineita
- Poistaa uomaan kaatuneita runkoja

Monivalintatehtävä

Mikä on suojakaistan vähimmäisleveys vesistöjen ympärillä uudistushakkuissa?

- 5 metriä
- 10 metriä
- 15 metriä
- 20 metriä

Monivalintatehtävä

Kuinka suuri suojakaistan tulee olla keskimäärin vesistöjen ympärillä?

- Vähintään 10 metriä
- Vähintään 5 metriä
- Vähintään 15 metriä
- Vähintään 20 metriä

Monivalintatehtävä

Mitä työn toteuttajan pitää tietää pohjavesialueilla toimiessaan?

- Luokiteltujen pohjavesialueiden sijaintitiedot
- Lähimmän kaupungin vedenpuhdistusmenetelmät
- Alueelliset sääennusteet
- Paikallisen kasvillisuuden tyypit

Monivalintatehtävä

Mitä ei saa jättää merkityille ulkoilureiteille?

- Hakkuutähteitä
- Lehtiä ja havunneulasia
- Kiviä
- Lintujen pesiä

Monivalintatehtävä

Mitä on kiellettyä tehdä kiinteiden muinaisjäännösten suhteen?

- Kaivaminen, peittäminen ja vahingoittaminen
- Merkitä karttaan
- Valokuvata
- Tutkia opaskirjan avulla